Redakteursforum bekommerd oor onbestendige SAUK(Foto: pixabay) Die Suid-Afrikaanse Nasionale Redakteursforum (Sanef) sê hy is bekommerd oor die onbestendigheid by die openbare uitsaaier weens die dreigende afleggings daar. Die SAUK het vroeër gesê hy gaan 400 van sy sowat 3 000 werkers aflê. Dit sluit werkers in nuuskantore in. Benewens die afleggings word salarisverhogings drie jaar lank gevries, het die SAUK ook onder meer gesê. “Sanef doen ŉ beroep op die SAUK-leierskap om sy openbare mandaat na te kom deur te verseker dat begrotingsbesnoeiings nie ŉ aantal belangrike dienste, waaronder sy Afrikataal- en streekprogramme, in die wiele ry nie. Ons doen ŉ beroep op die SAUK om sleutelnuus- en aktualiteitsposte te beskerm en nie sy mandaat, om nuus te lewer, in die gedrang te bring nie.” Sanef sê hy wil met die SAUK vergader om sy herstruktureringsplanne en visie vir die toekoms te bespreek. Die art. 189-kennisgewings wat vroeër aan sekere SAUK-werkers gegee is, is intussen voorlopig teruggetrek. Sanef sê sedert pres. Cyril Ramaphosa in Maart ŉ ramptoestand afgekondig het, het meer as 700 poste in die mediabedryf verlore gegaan. Twee tydskrifuitgewers en 80 kleiner publikasies het hul deure gesluit. Die organisasie sê hy neem met kommer kennis dat joernaliste in talle nuuskantore bloot nie vervang word nie, wat lei tot gebrekkige vermoë om nuusgebeure landwyd te dek. Weens die taai ekonomiese tye het inkomste uit advertensies boonop gedaal. Sanef sê dit was egter nie net die Covid-19-krisis wat onder die mediabedryf gemaai het nie. “Oor die afgelope drie jaar is talle joernaliste hul poste kwyt weens afleggings by die destydse Tiso Blackstar, Media24, Independent Media en die sluiting van Afro Worldview, voorheen bekend as ANN7, asook by MultiChoice. Publikasies soos The Times en HuffPost SA is gesluit, wat die uiteenlopendheid van stemme in Suid-Afrika verder afgewater het.”